Vrede tussen vullis
Maitland is 'n besige plek op 'n Saterdagoggend. In die strate rondom die stasie wemel dit, sommiges is op pad werk toe, ander moet inkopies gaan doen, by vriende gaan kuier en soos een jongman gesê het, "Ek is oppad na die oog, 'n koue een gaan kry, reg maak vir vanaand se game"
Ons kom in 'n klein groepie voor die ACVV huis in Helystraat bymekaar. Die helder geel baadjies waarop pruik Maitland Community Church, swartsakke en handskoene word uitgedeel en vinnig groei die groep. "Anna sê sy is oppad, moet net gou die wasgoed ophang" "Hierdie is my dogter en kleinkinders, hulle kom ook help" "Sjoe, dis vroeg vir 'n Saterdag, ek sukkel nog om my oë oop te kry" gaan die stemme op. "Môre, môre", word die verbygangers gegroet, "Julle kan mos lekker kom saamwerk, ons gaan bietjie skoonmaak" Daar word 'n kring gemaak en hande gevat en ons bid saam. Ons bid vir die lewe, ons bid vir ons saamwees, ons bid vir ons werk en getuienis en ons bid vir die mense van die gemeenskap. Ons kies koers stasie toe.
Die paadjie wat lei na die stasie, is oorgroei van die onkruid en is besaai met allerhande papiere, plastiek, glas en soos een man roep, "Mens kan ryk word hier, kyk uit vir die blare (geld), as die wind so waai dan gaan lê dit daar in die lang gras"
Almal spring in, teen die hierdie tyd is die vraag en aanbod na geel baadjies al oorskrei, en almal "gemerk en ongemerk" kry 'n rol om te vervul. Die jongste is 6 en die oudste 67 jaar oud. Binnekort is daar 'n erewag van geelbaadjies aan weerskante van die paadjie wat lei na die stasiedek – die wat kom en gaan op die paadjie word vriendelik gegroet en hier-en-daar word geselsies aangeknoop en daar word opgevang oor lief en leed. Party vee, ander is op hul knieë om vullis uit die heining te krap, sommige dra vol sakke na die kerk se bakkie, almal besig, sy-aan-sy. Die terrein verander vinnig, dit raak stelselmatig skoner. Waar daar eers 'n groot gemors was, is daar nou die vars merke van 'n besem of hark wat deur die hande van 'n dienende persoon sy werk gedoen het. En so op die strate van Maitland word die evangelie van diensbaarheid en herskepping lewendig en sigbaar, word daar met die hele liggaam getuig.
God wat tussen die rommel van my lewe rondkrap om daar skoon en nuut te maak, word op daardie Saterdag fisies ervaar terwyl Sy kinders letterlik tussen die rommel rondkrap om 'n deel van Sy natuur skoon en nuut te maak.